ⴰⵙⵖⵓⴷⵓ ⵏ ⵜⵓⵜⵍⴰⵢⵜ

ⴳ ⵓⵣⵎⵣ ⴰⴷ ⵏ ⵜⵣⵣⵉⴳⵣⴰⵏⵜ ⵜⵓⵙⵙⵏⴰⵏⵜ , ⵉⵍⵍⴰ ⵢⴰⵏ ⵓⵙⵇⵙⵉ ⴰⵎⵇⵇⵔⴰⵏ ⵉⵇⵇⴰⵏ ⴷ ⴰⴷ ⴰⵙ ⵏⴰⴼ ⵜⴰⵎⵔⴰⵔⵓⵜ , ⵉⴳⴰ ⵜ ⵜⴰⵣⵎⴰⵔⵜ ⵏ ⵜⵓⵜⵍⴰⵢⵜ ⴳ ⵜⵎⵓⵏⵜ ⴰⴽⴷ ⵜⵓⵙⵙⵏⴰ ⴷ ⵜⴰⵜⵉⴽⵏⵓⵍⵓⵊⵉⵜ.   ⵜⵓⵜⵍⴰⵢⵜ ⵓⵔ ⵜⴳⵉ ⵖⴰⵙ ⵉⵎⵉⵙⵙ ⵏ ⵓⵎⵚⴰⵡⴰⴹ ⴰⴽⵓⵢⴰⵙⵙ , ⵎⴰⵛ ⵜⴳⴰ ⴰⵎⵎⴰⴽ ⵏ ⵓⵡⵏⴳⵎ ⴷ ⵓⵙⵏⴼⵍⵓⵍ ⴷ ⵢⴰⵏ ⵓⵎⵣⵣⴳⵔ ⵙ ⵜⵓⵙⵙⵏⴰ ⵜⴰⵜⵔⴰⵔⵜ. 
ⵉⵖ ⵏⵥⵕⴰ ⴰⵎⵣⵔⵓⵢ ⵏ ⵜⵖⵔⵎⵉⵡⵉⵏ ⵢⴰⴹⵏⵉⵏ , ⵔⴰⴷ ⵏⴰⴼ ⵎⴰⵙ ⴷ ⵜⵓⵜⵍⴰⵢⵉⵏ ⵍⵍⵉ ⵉⵥⴹⴰⵕⵏ ⴰⴷ ⴱⵓⵖⵍⵓⵏⵜ ⴳⵏⵜ ⵜⵓⵜⵍⴰⵢⵉⵏ ⵏ ⵜⵓⵙⵙⵏⴰ, ⴽⴽⴰⵏⵜ ⵜⵜ ⵉⵏⵏ ⴱⴷⴷⴰ ⴰⵔ ⵙⴱⵓⵖⵍⵓⵏⵜ ⴳ ⵓⵙⴰⵜⵉⵎ ⵏⵏⵙⵏⵜ ⴰⵡⵙⵙⴰⵏ. ⴳ ⵓⵣⵎⵣ ⵏ ⵜⵓⵜⵍⴰⵢⵜ ⵜⴰⵍⴰⵜⵉⵏⵉⵜ ⵜⴽⴽⴰ ⵜⵜ ⵉⵏⵏ ⵜⴳⴰ ⵜⵓⵜⵍⴰⵢⵜ ⵏ ⵜⵓⵙⵙⵏⴰ ⴷ ⵜⴼⵍⵙⵓⴼⵜ ⵜⴰⵙⵓⵜⵉⵏ ⴼ ⵜⵉⵢⵢⴰⴹ , ⴷ ⴰⵙⵙ ⴰⴷ ⴰⵔ ⵏⵙⵎⵓⵇⵇⵓⵍ ⵎⴰⵎⵏⴽ ⵙ ⵥⴹⴰⵕⵏⵜ ⵜⵓⵜⵍⴰⵢⵉⵏ ⴰⵎ ⵜⴰⵍⵉⵎⴰⵏⵉⵜ ⴷ ⵜⵊⴰⴱⴱⵓⵏⵉⵜ ⴰⴷ ⴱⵓⵖⵍⵓⵏⵜ ⴰⴼⴰⴷ ⴰⴷ ⴹⴼⴰⵕⵏⵜ ⴰⵣⵎⵣ ⵏ ⵜⴰⵜⵉⴽⵏⵓⵍⵓⵊⵉⵜ ⴷ ⵓⵙⵏⴼⵍⵓⵍ.
ⴰⵙⵏⴼⵍ ⵏ ⴽⵔⴰ ⵏ ⵜⵓⵜⵍⴰⵢⵜ ⵙ ⵜⵓⵜⵍⴰⵢⵜ ⵜⵓⵙⵙⵏⴰⵏⵜ ⵉⵔⴰ ⵢⴰⵏ ⵓⵥⵎⵎⴰⵥⵥⵍ ⴰⵏⴱⵔⵉⴷ ⵉⵏⵎⴰⵍⴰⵏ ⴳ ⵜⵓⴳⵜⵜ ⵏ ⵉⵙⵡⵉⵔⵏ.   ⴳ ⵓⵙⵡⵉⵔ ⵏ ⵉⵔⵎⴰⵏ ,  ⵉⵇⵇⴰⵏ ⴷ ⴰⴷ ⵏⵙⴱⵓⵖⵍⵓ ⴰⵎⵎⴰⴽⵏ ⵉⵕⵡⴰⵏ ⵃⵎⴰ ⴰⴷ ⵏⵙⵙⴰⵔⵓ ⵉⵔⵎⴰⵏ ⵉⵡⵙⵙⴰⵏⵏ  ⵏⵙⵎⵓⵏ ⵜⵏ ⴰⴷ ⴳⵏ ⵢⴰⵏ.   ⴳ ⵓⵙⵡⵉⵔ ⴰⵎⵙⵏⵉⵢ, ⵉⵍⵍⴰ ⴼⵍⵍⴰⵏⵖ ⴰⴷ ⵏⵙⵖⵓⴷⵓ ⵜⵉⵎⴰⵎⴽⵉⵏ ⵏ ⵜⵎⵙⵙⵉⵏⵉⵜ ⴰⴼⴰⴷ ⴰⴷ ⴼⴰⵡⵏⵜ ⴳⵏⵜ ⵜⴰⵔⵓⵏⵜⵉⵍⵉⵏ ⴳ ⵡⴰⵙⵙⴰⵢ ⵏ ⵉⵔⵎⵎⵓⵙⵏ ⵓⵙⵙⵏⴰⵏⵏ  ⵏⵏⴰ ⴳ ⵜⵍⵍⴰ ⵜⴽⵔⵙⵉ.  ⵉⵎⵎⴰ ⴳ ⵓⵙⵡⵉⵔ ⴰⵡⵙⵙⴰⵏ, ⵏⵙⵖⴰⵡⵙⴰ ⴰⴷ ⵏⵚⴽⵓ ⵜⵉⵣⴷⴰⵢⵉⵏ ⴳⵔ ⵜⵓⵜⵍⴰⵢⵜ ⴷ ⵓⴱⵓⵖⵍⵓ ⴰⵜⵉⵇⵏⵉ ⵓⴷⵔⵉⴼ.
ⵎⵇⵇⴰⵔ ⵜⵎⵔⴰ ⵜⵏⵥⵕⵜ ⴰⴷ, ⵓⵔ ⵜⴳⵉ ⵜⴰⵎⴰⵔⵉⵍⵉⵜ, ⴰⵛⴽⵓ ⵜⵉⵔⵎⵉⵜⵉⵏ  ⵏ  ⵜⵎⵜⵜⴰ ⵍⵍⵉ ⵉⵍⴽⵎⵏ ⵜⴰⵣⵣⵉⴳⵣⵜ ⴰⵔ ⵎⵎⴰⵍⵏⵜ ⵎⴰⵙ ⴷ ⴰⵙⴱⵓⵖⵍⵓ ⵏ ⵜⵓⵜⵍⴰⵢⵜ ⵓⵔ ⵉⴳⵉ ⵜⴰⵎⵀⵍⵜ ⴱⵍⴰ ⴰⵖⴰⵡⵙ, ⵎⴰⵛ ⵉⴳⴰ ⵜⴰⵖⴰⵔⴰⵙⵜ ⵜⴰⵏⴱⵔⵉⴷⵜ ⵏⵣⵎⵔ ⴰⴷ ⵜⵜ ⵏⵣⵣⴳⵔ ⵃⵎⴰ ⴰⴷ ⵜⵎⵓⵔⵙ. 
ⴳ ⵓⵎⴰⴳⵔⴰⴷ ⴰⴷ , ⵔⴰⴷ ⵏⴱⴷⵔ ⴽⵔⴰ ⵏ ⵜⵙⵓⵔⵉⴼⵉⵏ ⵜⵉⵏⴱⵔⵉⴷⵉⵏ ⵍⵍⵉ ⵙ ⵏⵥⴹⴰⵕ ⴰⴷ ⵜⵏⵜ ⵏⴹⴼⴰⵕ ⴰⴼⴰⴷ ⴰⴷ ⵏⵙⵏⴼⵍ ⵜⵓⵜⵍⴰⵢⵜ ⵏⵏⴰ ⴽⴰ ⵏⵔⴰ ⵙ ⵜⵓⵜⵍⴰⵢⵜ ⵜⵓⵙⵙⵏⴰⵏⵜ ⵃⵎⴰ ⴰⴷ ⵙⵔⵙ ⵏⵙⵙⴰⵇⵇⵔⴰ ⵜⵉⵎⴰⵙⵙⴰⵏⵉⵏ , ⵎⴰⵛ ⵉⵇⵇⴰⵏ ⴷ ⴰⴷ ⵏⴹⴼⵕ ⴽⵔⴰ ⵏ ⵜⵖⴰⵔⴰⵙⵉⵏ ⵜⵉⵏⴱⵔⵉⴷⵉⵏ ⴳ ⵜⵓⴳⵜⵜ ⵏ ⵉⵙⴳⴳⵉⵡⵏ ⴳ ⵓⵙⵡⵉⵔ ⴰⵙⵏⵉⵍⵙ, ⴰⵙⴳⵎⴰⵏ ⴷ ⵓⴷⵍⵙⴰⵏ. 

 ⴰⵙⴱⵓⵖⵍⵓ ⵏ ⵉⵔⵎⴰⵏ ⵓⵙⵙⵏⴰⵏⵏ 

 ⴰⵙⵓⵖⵍ ⴷ ⵓⵙⵢⵉⵡⵏ ⵏ ⵉⵔⵎⴰⵏ: ⵉⵇⵇⴰⵏ ⴷ ⴰⴷ ⵏⵙⴱⵓⵖⵍⵓ ⴽⵔⴰ ⵏ ⵎⵙⵎⵓⵏ ⴰⵡⴰⵍ ⵓⵙⵙⵏⴰⵏ ⵉⵙⵎⵓⵏⵏ ⵉⵔⵎⴰⵏ ⵏⵏⵉ ⴷⴰⵔ ⵜⴰⵣⴷⴰⵢⵜ ⵙ ⵜⵎⴰⵙⵙⴰⵏⵉⵏ ⵜⵉⵣⵣⵓⴳⴰⵣⵉⵏ, ⴷ ⴰⴷ ⵉⵙⵎⵓⵏ ⴰⵡⴷ ⴰⵙⵓⵖⵍ ⵏ ⵉⵔⵎⴰⵏ ⵉⵎⵣⵣⴰⵏⵏ ⴷ ⴰⴷ ⵢⵉⵍⵉ ⵓⵙⵢⵉⵡⵏ ⵏⵏⵙⵏ ⴰⴼⴰⴷ ⴰⴷ ⵏⴰⵏⴼ ⵉ ⵓⵔⵡⴰⵢ.

 ⵉⵙⵍⵍⵡⵉ ⵏ ⵉⵔⵎⴰⵏ ⵉⵎⴰⵢⵏⵓⵜⵏ: ⵜⴰⵣⵣⵉⴳⵣⵜ ⵏ ⵜⵎⴰⵙⵙⴰⵏⵉⵏ ⵜⵉⵜⵔⴰⵔⵉⵏ ⴰⵔ ⵜⴻⵜⵜⵉⵔⵉ ⵉⵔⵎⴰⵏ ⵉⵎⴰⵢⵏⵓⵜⵏ ⵓⵔ ⴰⵔ  ⵏⵜⵜⴰⴼⴰ  ⵜⵉⵍⵉⵜ ⵏⵏⵙⵏ ⴳ ⵜⵓⵜⵍⴰⵢⵜ, ⵎⴰⵢⴰⵏⵏ ⴰⴷ ⴼ ⴷ ⵉⵇⵇⴰⵏ ⴰⴷ ⵏⵙⴽⵔ ⵉⵙⵍⵍⵡⵉ ⵏ ⵉⵔⵎⴰⵏ ⴰⴷ,  ⵏⵙⵙⵎⵔⵙ ⵜⵉⵎⴰⵎⴽⵉⵏ ⵏ ⵜⵡⴰⴼⵓⵖⵜ ⵣⵖ ⵉⵥⵓⵕⴰⵏ ⵏ ⵜⵓⵜⵍⴰⵢⵜ, ⵏⵉⵖ ⴷ ⴰⵙⵙⵎⵔⵙ ⵏ ⵉⵔⵎⴰⵏ ⵏⵏⴰ ⵙⵙⵓⵎⵔⵏ ⵉⵎⵙⵏⵉⵍⵙⵏ ⴷ ⵉⵎⵓⵣⴰⵢⵏ.

 ⴰⴼⴰⵔⵙ ⵏ ⵜⵓⵎⴰⵢⵜ ⵜⵓⵙⵙⵏⴰⵏⵜ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ 

 ⵜⵉⵔⵔⴰ ⵏ ⵉⵔⵣⵣⵓⵜⵏ ⴷ ⵉⵎⴰⴳⵔⴰⴷⵏ ⵓⵙⵙⵏⴰⵏⵏ: ⵉⵇⵇⴰⵏ ⴷ ⴰⴷ ⵙⵙⵔⵇⴱⵏⵜ ⵜⵎⵔⵙⴰⵍ  ⵜⵉⴽⴰⴷⵉⵎⵉⵢⵉⵏ  ⵉⵎⵔⵣⵓⵜⵏ ⴷ ⵉⵎⴰⵙⵙⴰⵏⵏ ⴰⴼⴰⴷ ⴰⴷ ⴼⵙⵔⵏ ⵉⵔⵣⵣⵓⵜⵏ ⵏⵏⵙⵏ ⴷ ⴰⵢⵍⵍⵉ ⵓⵔⴰⵏ ⵙ ⵜⵓⵜⵍⴰⵢⵜ ⵜⵓⵙⵙⵏⴰⵏⵜ. 

 ⴰⵙⵎⴰⵔ ⵏ ⵉⴷⵍⵉⵙⵏ ⵓⵙⵙⵏⴰⵏⵏ ⴷ ⵜⴰⵏⴰⴹⵉⵏ ⵏ ⵉⵔⵣⵣⵓⵜⵏ: ⵜⵉⵔⵔⴰ ⴷ ⵓⵙⵓⵖⵍ ⵏ ⵉⴷⵍⵉⵙⵏ ⴷ ⵜⵙⵓⵖⴰⵍ ⵜⵓⵙⵙⵏⴰⵏⵉⵏ  ⴳⴰⵏ ⵜⵉⵙⵓⵔⵉⴼⵉⵏ ⵜⵉⴷⵙⵍⴰⵏⵉⵏ, ⴽⵛⵎⵏⵜ ⴳⵉⵙ ⴰⵡⴷ ⵉⴷⵍⵉⵙⵏ ⵉⵏⵎⵍⴰⵏⵏ ⴳ ⵉⴳⵔⴰⵏ ⵏ ⵜⵓⵙⵙⵏⴰ ⴰⴽⴽⵯ, ⵉⴷⵍⵉⵙⵏ ⵉⴽⴰⴷⵉⵎⵉⵢⵏ, ⴷ ⵜⵎⵜⵜⴰⵡⵉⵏ ⵜⵉⵙⴳⵎⴰⵏⵉⵏ.

 ⴰⵙⴰⵏⵓⵏ ⴷ ⵓⵙⵍⵎⴷ ⵏ ⵜⴰⵙⵓⵜⵉⵏ ⵏⵏⴰ ⴷ ⵢⵓⵛⴽⴰⵏ

 ⴰⵙⵉⴷⴼ ⵏ ⵜⵓⵜⵍⴰⵢⵜ ⴳ ⵓⵙⵍⵎⴷ: ⵉⵇⵇⴰⵏ ⴷ ⴰⴷ ⵢⵉⵍⵉ ⵓⵙⵍⵎⴷ ⵏ ⵜⵎⴰⵙⵙⴰⵏⵉⵏ ⵙ ⵜⵓⵜⵍⴰⵢⵜ ⵍⵍⵉ ⵏⵔⴰ ⵙⴳ ⵜⵉⵏⵎⵍ ⴰⵔ ⵜⴰⵙⴷⴰⵡⵉⵜ. ⵏⵣⵎⵔ ⴰⴷ ⵏⵙⵙⵏⵜⵉ ⴰⵙⵍⵎⴷ ⵏ ⵜⵎⴰⵙⵙⴰⵏⵉⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵙ  ⵜⵖⴰⵔⴰⵙⵜ ⵉⴳⴰⵏ ⵜⴰⵏⴱⵔⵉⴷⵜ ⵜⴰⵙⴳⵎⴰⵏⵜ ⵜⵉⵎⵥⵍⵉⵜ.

 ⴰⵙⵎⵓⵜⵜⴳ:ⴰⵙⵏⵎⴰⵍⴰ ⵏ ⵉⵙⵎⵓⵜⵜⴰⴳ ⵉ ⵉⵙⵍⵎⴰⴷⵏ ⴷ ⵉⵎⵔⵣⵓⵜⵏ ⴰⴼⴰⴷ ⴰⴷ ⵜⴱⵓⵖⵍⵓ ⵜⵙⵏⵉⴳⵉⵜ ⵏⵏⵙⵏ ⴳ ⵜⵉⵔⵔⴰ ⴷ ⵓⵙⵍⵎⴷ ⵏ ⵜⵎⴰⵙⵙⴰⵏⵉⵏ ⵙ ⵜⵎⴰⵣⵉⵖⵜ.
 ⵜⴰⵎⴰⵜⴰⴳⵜ ⵏ ⵓⵙⵓⵖⵍ ⴷ ⵓⵎⵎⵙⴽⴰⵍ ⴰⵡⵙⵙⴰⵏ

 ⴰⵙⵓⵖⵍ ⵓⵙⵙⵏⴰⵏ: ⵉⵅⵚⵚⴰ ⴰⴷ ⵜⵜⵢⴰⵡⵙⵙⵓⵖⵍⵏ ⵉⵔⵣⵣⵓⵜⵏ ⴷ ⵉⴷⵍⵉⵙⵏ ⵓⵙⵙⵏⴰⵏⵏ ⵉⵎⴰⵣⵣⴰⴳⵏ ⵣⴳ ⵜⵓⵜⵍⴰⵢⵉⵏ ⵢⴰⴹⵏⵉⵏ ⵙ ⵜⵎⴰⵣⵉⵖⵜ. ⴰⵙⵓⵖⵍ ⴰⴷ ⵉⵅⵚⵚⴰ ⵜ ⴰⴷ ⵉⵜⵜⵢⴰⵡⵙⴽⴰⵔ ⵙ ⵜⵖⴰⵔⴰⵙⵜ ⵉⴳⴰⵏ ⵜⵓⵙⵙⵏⴰⵏⵜ ⵜⴰⵎⵏⵖⵓⴷⵜ.

 ⴰⵎⵔⴰⵔⴰ ⴰⵎⴰⴹⵍⴰⵏ: ⴰⵙⵙⵔⵇⴱ ⵏ ⵉⵎⴰⵙⵙⴰⵏⵏ ⵅⴼ ⵓⵎⵔⴰⵔⴰ ⴰⴽⴷ ⵉⵔⵣⵣⵓⵜⵏ ⵉⵎⴰⴹⵍⴰⵏⵏ ⴷ ⴰⴷ ⴰⵔⴰⵏ ⵙ ⵜⵓⴳⵜⵜ ⵏ ⵜⵓⵜⵍⴰⵢⵉⵏ, ⵢⴰⵜ ⴳⵉⵙⵏⵜ ⵜⴰⵎⴰⵣⵉⵖⵜ.   ⴰⵢⴰ ⴰⵔ ⵉⵜⵜⴰⵡⵙ ⴳ ⵓⵎⵎⵙⴽⴰⵍ ⵏ ⵜⵓⵙⵙⵏⴰ  ⴷ  ⵓⵙⴷⵓⵙ ⵏ ⵓⵙⵙⵎⵔⵙ ⵓⵙⵙⵏⴰⵏ  ⵉ ⵜⵓⵜⵍⴰⵢⵜ.
 ⴰⵙⵎⵀⵍ ⵏ ⵓⵙⵏⵖⵎⵙ

 ⴰⴼⴰⵔⵙ ⵏ ⵜⵓⵎⴰⵢⵜ ⵜⵓⵙⵙⵏⴰⵏⵜ ⵜⴰⵙⵍⵉⵥⵉⵕⵜ: ⴰⵙⵎⵔⵙ ⵏ ⵜⵜⵉⵍⵉⴼⵉⵣⵢⵓⵏ,  ⴰⵏⵜⵉⵔⵏⵉⵜ, ⴷ ⵓⴱⵓⴷⴽⴰⵙⵜ ⵃⵎⴰ ⴰⴷ ⵢⵉⵍⵉ ⵓⴼⵙⴰⵔ ⵏ ⵜⵓⵙⵙⵏⴰ ⵙ ⵜⵖⴰⵔⴰⵙⵜ ⵜⴰⴼⵔⴰⵔⵜ ⴷ ⵜⴼⴰⵡ ⵉ ⵡⴰⵎⵓⵏ  ⴳ  ⵓⵔⵎⴰⵙ ⵏⵏⵙ.
 ⴰⵙⵉⵜⵏ ⵏ ⵡⴰⵏⵜⵉⵔⵏⵉⵜ ⴷ ⵉⵙⵓⴳⴰⵎ ⵉⵎⵓⵟⵟⵓⵏⵏ: ⴰⵙⴽⴰⵔ ⵏ ⵓⵙⵉⵜⵏ ⴷ ⵜⵓⵎⴰⵢⵜ ⵜⴰⵎⵓⵟⵟⵓⵏⵜ ⵅⴼ ⵜⵎⴰⵙⵙⴰⵏⵉⵏ , ⴰⵎ ⵉⴼⵉⴷⵢⵓⵜⵏ, ⵉⵎⴰⴳⵔⴰⴷⵏ, ⴷ ⵉⵎⴰⵙⵙⵏ ⵉⵙⴳⵎⴰⵏⵏ.

 ⴰⵎⵔⴰⵔⴰ ⴰⴽⴷ ⵡⴰⵎⵓⵏ ⴰⵎⴰⵙⵙⴰⵏ ⴰⵎⴰⴹⵍⴰⵏ.

 ⵜⴰⴷⵔⴰⵡⵜ ⴳ ⵉⴳⵔⴰⵡⵏ ⴷ ⵜⵉⵏⴰⵡⵉⵏ ⵜⵉⵎⴰⴹⵍⴰⵏⵉⵏ: ⴰⵙⵙⵔⵇⴱ ⵏ ⵉⵎⵔⵣⵓⵜⵏ ⵅⴼ ⵓⵙⵎⵏⵉⴷ ⵏ ⵉⵔⵣⵣⵓⵜⵏ ⵏⵏⵙⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴳ ⵉⴳⵔⴰⵡⵏ ⵉⵎⴰⴹⵍⴰⵏⵏ,  ⴷ ⵓⵙⵎⵔⵙ ⵏ ⵓⵙⵓⵖⵍ ⴰⴷⵖⵢⴰⵏ ⵉ ⵓⴼⵙⴰⵔ ⵏ ⵉⵔⵣⵣⵓⵜⵏ ⵏⵏⵙⵏ ⵙ ⵜⵓⵜⵍⴰⵢⵜ ⵜⵓⵙⵙⵏⴰⵏⵜ.

 ⴰⵏⵏⴰⵍ ⵏ ⵓⴼⵙⴰⵔ ⵏ ⵜⵙⵖⵡⴰⵏ ⵜⵓⵙⵙⵏⴰⵏⵉⵏ: ⴰⵙⴽⴰⵔ ⵏ ⵜⵙⵖⵡⴰⵏ ⵜⵓⵙⵙⵏⴰⵏⵉⵏ ⵜⵉⴷⵖⵔⴰⵏⵉⵏ ⴷ ⵜⵎⴰⴹⵍⴰⵏⵉⵏ ⵜⵉⵎⴰⵣⵣⴰⴳⵉⵏ ⵏⵏⴰ ⵉⴼⵙⵙⵔⵏ ⵉⵔⵣⵣⵓⵜⵏ ⵙ ⵜⵓⵜⵍⴰⵢⵜ ⵉⵜⵜⵓⵙⵡⵓⵜⵜⴰⵙⵏ.
 ⴰⵎⵔⴰⵔⴰ ⴳⵔ ⵜⵓⵜⵍⴰⵢⵜ ⴷ ⵜⵎⴰⵙⵙⴰⵏⵉⵏ ⵜⵓⵙⵏⵉⵙⵉⵏ.

 ⴰⵙⵍⵎⴷ ⵏ ⵜⵙⵏⵉⴳⵉⵜⵉⵏ ⵜⵉⵜⵉⵇⵏⵉⵢⵉⵏ ⵙ ⵓⵙⵎⵔⵙ ⵏ ⵜⵓⵜⵍⴰⵢⵜ: ⵜⴰⴱⵔⵉⴷⵜ ⴰⴷ ⵓⵔ ⵜⴱⵉⴷⴷ ⵖⴰⵙ ⵅⴼ ⵓⵙⵍⵎⴷ ⵉⵎⵉⵥⵉⵕ, ⵎⴰⵛ ⵉⵅⵚⵚⴰ  ⴰⴷ ⵜⵉⵍⵉ ⵜⵙⵏⵙⵉ ⵏ ⵉⵔⵎⴰⵏ ⵓⵙⵙⵏⴰⵏⵏ  ⵙ ⵓⵙⵎⵔⵙ ⵏ ⵜⵓⵜⵍⴰⵢⵜ ⴰⴷ  ⴳ  ⵉⴳⵔⴰⵏ  ⵉⵜⵉⵇⵏⵉⵢⵏ  ⴰⵎ  ⴰⵙⵖⵉⵡⵙ, ⴰⵜⵡⴰⵍ, ⴷ ⵜⵙⵏⵉⵊⵊⵉⵜ.

 ⴰⵙⴱⵓⵖⵍⵓ ⵏ ⵉⵎⴰⵙⵙⵏ ⴷ ⵜⴰⵜⵉⴽⵏⵓⵍⵓⵊⵉⵜ: ⴰⵙⴱⵓⵖⵍⵓ ⵏ ⵉⵖⴰⵡⴰⵙⵏ ⴷ ⵜⵙⵏⵙⵉⵡⵉⵏ  ⵏⵏⴰ  ⵔⴰⴷ ⵉⵜⵜⵓⵙⵙⵎⵔⴰⵙ ⴳ ⵉⴳⵔⴰⵏ  ⵏ  ⵜⵓⵙⵙⵏⴰ ⵙ ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ.   ⴰⵢⴰ  ⵔⴰⴷ  ⵢⴰⵡⵙ ⴳ ⵓⵙⴷⵓⵙ  ⵏ  ⵜⵕⵡⵉ ⵏⵏⵙ ⴳ ⵓⵙⵎⵓⵜⵜⵉ  ⵏ  ⵜⵓⵙⵙⵏⴰ ⵜⴰⵜⵉⵇⵏⵉⵜ ⴷ ⵜⵓⵙⵏⵉⵙⵜ.
 ⴰⴷⵔⴰⵡ  ⵏ  ⵡⴰⵎⵓⵏ  ⴰⴽⴰⴷⵉⵎⵉⵢ  ⴷ  ⵓⵙⵏⵉⵍⵙ

 ⴰⵎⵢⴰⵡⴰⵙ  ⴳⵔ  ⵉⵎⵙⵏⵉⵍⵙⵏ  ⴷ  ⵉⵎⴰⵙⵙⴰⵏⵏ: ⵉⴳⴰ ⵎⴰⵅⵛⵛⴰⵢⵏ  ⴰⴷ  ⵢⵉⵍⵉ  ⵓⵎⵢⴰⵡⴰⵙ  ⴳⵔ  ⵉⵎⵙⵏⵉⵍⵙⵏ  ⵉⵎⵓⵣⴰⵢⵏ  ⴷ  ⵉⵎⵔⵣⵓⵜⵏ  ⴷ  ⵉⵎⴰⵙⵙⴰⵏⵏ,  ⵃⵎⴰ  ⴰⴷ  ⵣⵣⵉⴳⵣⵏ  ⵉⵔⵎⵎⵓⵙⵏ  ⴷ  ⵉⵔⵎⴰⵏ  ⴰⴽⴷ  ⵜⴰⵣⵣⵉⴳⵣⵜ  ⵜⵓⵙⵙⵏⴰⵏⵜ   ⵜⴰⵜⵔⴰⵔⵜ.

 ⴰⵍⴰⵙ  ⵏ  ⵜⵙⵉⵥⴹⵕⵜ  ⵏ  ⵉⴷ  ⵎⵙⵎⵓⵏ  ⴰⵡⴰⵍ: ⴰⵙⵜⵔⴰⵔ  ⵏ  ⵉⴷ  ⵎⵙⵎⵓⵏ ⴰⵡⴰⵍ  ⵓⵥⵍⵉⵢⵏ ⵙ ⵜⵓⵜⵍⴰⵢⵜ ⵜⵎⴰⵣⵉⵖⵜ ⴰⴼⴰⴷ ⴰⴷ ⵙⵎⵓⵏⵏ ⵉⵔⵎⴰⵏ  ⵓⵙⵙⵏⴰⵏⵏ  ⵉⵎⴰⵢⵏⵓⵜⵏ .

 ⴰⵙⵙⵔⵇⴱ  ⵅⴼ  ⵓⵔⵣⵣⵓ  ⴷ  ⵓⵙⴱⵓⵖⵍⵓ

 ⴰⵔⵣⵣⵓ ⵓⵙⵙⵏⴰⵏ ⵙ ⵜⵎⴰⵣⵉⵖⵜ: ⵉⵇⵇⴰⵏ  ⴷ  ⴰⴷ  ⵢⵉⵍⵉ  ⵡⴰⴽⴰⵎ  ⵏ  ⵉⵔⵣⵣⵓⵜⵏ  ⵓⵙⵙⵏⴰⵏⵏ  ⵏⵏⴰ  ⵉⵜⵜⵢⵓⵔⴰⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⴷ  ⵓⵙⴰⵏⵓⵏ  ⵉ  ⵉⵎⵔⵣⵓⵜⵏ  ⵃⵎⴰ  ⴰⴷ  ⵜⵜⴰⵔⴰⵏ  ⴰⵔ  ⴼⵙⵙⵔⵏ  ⴳ  ⵜⵙⵖⵡⴰⵏ  ⵏ  ⵜⵉⵥⵍⴰⵢⵉⵏ  ⵏⵏⵙⵏ  ⵙ  ⵜⵓⵜⵍⴰⵢⵜ  ⵜⵓⵙⵙⵏⴰⵏⵜ

 ⴰⵍⴷⴰⵢ  ⵏ  ⵉⵎⵔⵣⵓⵜⵏ  ⵉⴷⵖⵔⴰⵏⵏ  ⴷ  ⵉⵎⴰⴹⵍⴰⵏⵏ: ⴰⵙⵙⵔⵇⴱ  ⵏ  ⵡⴰⵎⵓⵏ  ⴰⴽⴰⴷⵉⵎⵉⵢ  ⴰⵎⴰⴹⵍⴰⵏ   ⵅⴼ  ⵜⵉⵔⵔⴰ  ⴷ  ⵓⵔⵣⵣⵓ  ⵙ  ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ,   ⴰⵢⴰ  ⵔⴰⴷ  ⵢⴰⵡⵙ  ⴳ  ⵓⵙⵎⵖⵔ  ⵏ  ⵓⵙⵡⵉⵔ  ⵏ  ⵜⵓⵜⵍⴰⵢⵜ  ⴰⴷ  ⴳ  ⵎⴰ ⵉⵥⵍⵉⵏ  ⵙ  ⵜⵓⵙⵙⵏⴰ.
 ⴰⵙⵜⴰⵍ  ⴰⵙⵓⵍⴰⵏ  ⴷ  ⵓⵏⵏⵓⵎⴽ  :

 ⴰⵣⵣⵔⴰⵢ  ⵉ  ⵜⵣⵣⵉⴳⵣⵉⵏ  ⴷ  ⵜⴱⵔⵉⴷⵉⵏ  : ⵉⵇⵇⴰⵏ  ⴷ  ⴰⴷ ⵢⵉⵍⵉ ⵓⵣⵣⵔⴰⵢ ⴷ ⵓⵙⵜⴰⵍ  ⴰⵙⵓⵍⴰⵏ ⵉ ⵜⵣⵣⵉⴳⵣⵜ ⵏⵏⴰ ⵏⵉⵡⴹ ⵃⵎⴰ ⴰⴷ ⵏⵙⵏⴼⵍ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵙ ⵜⵓⵜⵍⴰⵢⵜ ⵏ ⵜⵓⵙⵙⵏⴰ,  ⵢⵉⵍⵉ  ⴰⵡⴷ  ⵓⵙⵏⵎ  ⵏⵏⵙⵏ  ⴰⴼⴰⴷ  ⴰⴷ  ⵎⵙⴰⵙⴰⵏ  ⴷ ⵜⵣⵣⵉⴳⵣⵉⵏ  ⵜⵉⵎⴰⵢⵏⵓⵜⵉⵏ ⴳ ⵉⴳⵔⴰⵏ ⵓⵙⵙⵏⴰⵏⵏ.

ⵉⵖ  ⵏⵙⵙⵎⵔⵙ  ⵜⵉⴱⵔⵉⴷⵉⵏ  ⴰⴷ  ⴰⴽⴽⵯ ,  ⵜⵣⵎⵔ  ⴰⴷ  ⵜⴰⵖⵓⵍ  ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ  ⵜⴳⴰ  ⵜⵓⵜⵍⴰⵢⵜ  ⵉⵕⵡⴰⵏ  ⵉ  ⵜⵓⵙⵙⵏⴰ,   ⵜⵇⵇⵏ  ⴰⵙⴷⵔⵎ  ⵉ  ⵉⵎⵔⵣⵓⵜⵏ  ⴷ  ⵉⵎⵣⵔⴰⵡⵏ   ⴳ  ⵜⵓⴳⵜⵜ  ⵏ ⵜⵥⵍⴰⵢⵉⵏ,  ⴰⵢⴰ  ⵔⴰⴷ  ⵢⴰⵡⵙ  ⴳ  ⵜⵓⵚⴽⴰ  ⵏ  ⵢⴰⵏ  ⵡⴰⵎⵓⵏ  ⴰⵡⵙⵙⴰⵏ  ⵉⴱⵉⴷⴷⵏ  ⵅⴼ  ⵜⵣⵣⵉⴳⵣⵜ  ⵜⵓⵙⵙⵏⴰⵏⵜ  ⴷ  ⵜⴰⵜⵉⵇⵏⵉⵜ. 

 ⵉⵙⴰⵖⵓⵍⵏ 
 ⴰⴹⵕⵉⵚ ⵏ ⵃⵙⵏⴰ ⴱⵏ ⵄⵓⵎⴰⵕ